b'\n_START_ARTICLE_\nLangsua nasjonalpark\n_START_SECTION_\nOmfang og bufferomr\xc3\xa5der\n_START_PARAGRAPH_\nNasjonalparken ligger i \xc3\x98ystre Slidre, Nord-Aurdal, Nordre Land, Gausdal, S\xc3\xb8r-Fron og Nord-Fron kommuner, Oppland. Parken grenser opp til f\xc3\xb8lgende verneomr\xc3\xa5der som ble opprettet samtidig: Haldorbu landskapsvernomr\xc3\xa5de, Storl\xc3\xa6geret landskapsvernomr\xc3\xa5de, Dokkfaret landskapsvernomr\xc3\xa5de, Espedalen landskapsvernomr\xc3\xa5de, Kj\xc3\xb8la\xc3\xa5ne naturreservat, R\xc3\xb8ssj\xc3\xb8en naturreservat, Skardberga naturreservat, Oppsj\xc3\xb8myra naturreservat og Hersj\xc3\xb8myrin naturreservat. I tillegg grenser parken til Hynna naturreservat, som var opprettet tidligere, men som ble utvidet i 2011._NEWLINE_Parken er en utvidelse av Ormtjernkampen nasjonalpark fra 1968, som var Norges minste nasjonalpark. En utvidelse hadde v\xc3\xa6rt utredet fra 2005 av, under navnet \xc2\xabOrmtjernkampen \xe2\x80\x93 Skaget\xc2\xbb, omfattende inntil 1365 km\xc2\xb2. I planprosessen falt Etnedal kommune utenfor nasjonalparken.\n_START_SECTION_\nNaturforhold\n_START_PARAGRAPH_\nOmr\xc3\xa5det er internasjonalt viktig for planten skjeggklokke, og den sjeldne planten finnmarksstarr har hovedutbredelsen sin i Norge i Langsua. Parken er ogs\xc3\xa5 hjem for r\xc3\xb8dlistede fuglearter som myrhauk, fjellmyrl\xc3\xb8per og dobbeltbekkasin. Alle de fire store rovpattedyrene bes\xc3\xb8ker omr\xc3\xa5det, men bare gaupe har fast tilhold.\n_START_SECTION_\nForvaltning og bruk av omr\xc3\xa5det\n_START_PARAGRAPH_\nDet finnes b\xc3\xa5de setre og tamreindrift i omr\xc3\xa5det. Den norske turistforening har sju hytter i nasjonalparken, den st\xc3\xb8rste av dem er Liomseter turisthytte.'